**Informatīvais ziņojums**

**2012.gada 26. jūnija Ministru kabineta sēdes darba kārtības punktā**

**“Par Latvijas Republikas nacionālo pozīciju apstiprināšanu 2012.gada 28.-29. jūnija Eiropadomes sanāksmei”**

2012.gada 28.-29.jūnija Eiropadomē Eiropas Savienības (ES) valstu un valdību vadītāji diskutēs par ekonomikas politikas jautājumiem – **izaugsmi, investīcijām, nodarbinātību**, t.sk. par **Paktu izaugsmes un nodarbinātības veicināšanai Eiropā**, **ES daudzgadu budžetu**, kā **ES paplašināšanos – Melnkalni.** Darbakārtībā ir arī iekšlietu un tieslietu jautājumi, kodolenerģētika, kā arī aktuālie ārpolitikas jautājumi.

Diskusijas Eiropadomē par izaugsmes veicināšanu pamatā balstīsies uz diviem dokumentiem – **Paktu izaugsmes un nodarbinātības veicināšanai Eiropā** un **ziņojumu par Ekonomikas un monetārās savienības nākotni.**

Eiropadomes dalībnieki tiks aicināti pieņemt **Paktu** **izaugsmes un nodarbinātības veicināšanai Eiropā**. Paktā ir paredzēti šādi elementi:

1. Dalībvalstu nacionālā līmenī veicamie pasākumi stratēģijas „Eiropa 2020” īstenošanai;

2. ES līmenī veicamie pasākumi (īstermiņā un vidējā termiņā) – t.sk., Vienotā tirgus padziļināšana; Horizonts 2020; Eiropas savienojumu instruments (CEF); energoefektivitātes direktīva; Eiropas Investīciju bankas (EIB) kapitāla palielināšana; ārējās tirdzniecības nosacījumu uzlabošana ar trešajām valstīm; projektu obligāciju pilotfāzes īstenošana un iniciatīvas attīstīšana nākotnē; struktūrfondu pārplānošana, īpašu uzmanību veltot EIB aizdevumu pieejamībai; ES daudzgadu budžets kā izaugsmi veicinošs instruments.

3. Ar ekonomisko un monetāro savienību saistītie elementi - Eiro plus pakta pilnveidošana, uzlabojot konkurētspēju un konverģenci; līdzās Līgumam par stabilitāti, koordināciju un pārvaldību ekonomiskās un fiskālās koordinācijas stiprināšana.

Eiropadomes prezidents H. van Rompejs, sadarbībā ar Eiropas Komisijas priekšsēdētāju Ž.M. Barozu, Eiropas Centrālās bankas priekšsēdētāju M. Draghi un Eirozonas prezidentu Ž.K. Junkeru Eiropadomē nāks klajā ar **ziņojumu par Ekonomisko un monetāro savienību**. Ziņojumā ir izdalīti 3 elementi: **banku integrācija**, **fiskālā integrācija**, **ekonomiskā integrācija**. Ir plānots, ka pēc diskusijām Eiropadomē līdz decembra sanāksmei turpināsies darbs pie ziņojuma, tai skaitā konsultējoties ar dalībvalstīm.

Plānots, ka jūnija Eiropadomē tiks apstiprinātas dalībvalstu individuālās rekomendācijas, kuras ir sagatavotas, izvērtējot dalībvalstu iesniegtās Nacionālās reformu programmas un Stabilitātes un Konverģences programmas. Apstiprinot rekomendācijas, tiks noslēgts Eiropas Semestris. **Latvija** sagaida, ka jūnija Eiropadomē apstiprinātās **valstu individuālās rekomendācijas** dos ieguldījumu reformu īstenošanā un virzīšanos uz „Eiropa 2020” stratēģijas mērķu sasniegšanu.

Balstoties uz Dānijas prezidentūras sagatavoto sarunu ietvaru, Eiropadomē notiks pirmā valstu un valdību vadītāju viedokļu apmaiņa par **ES daudzgadu budžetu 2014.-2020.gadam**, tai skaitā, pievēršot uzmanību tam, kā jaunais ES daudzgadu budžets var veiksmīgāk veicināt ekonomisko izaugsmi Eiropā.

Jūnija Eiropadomē plānots pārrunāt arī **ES paplašināšanās** jautājumu, konkrēti –apstiprināt š.g. 26.jūnija Vispārējo lietu padomes lēmumu par pievienošanās sarunām ar **Melnkalni.**

Tradicionāli jūnija Eiropadomē ir **iekšlietu un tieslietu jautājumi** – sasniegtais darbā ar priekšlikumiem par Šengenas pārvaldību un Vīzu režīmu; paveiktais attiecībā uz Dublinas regulu, Uzņemšanas nosacījumu direktīvu un Patvēruma procedūru direktīvu; Kipra, kā nākamā prezidentūra, tiks aicināta nodrošināt savlaicīgu Eiropas kopējā patvēruma sistēmas atlikušo pasākumu pieņemšanu līdz š.g. beigām. **Latvija** atbalsta sasniegto iekšlietu un tieslietu jautājumos, tai skaitā ierosinātos pasākumus Šengenas telpas stiprināšanā, kā arī solidaritāti cīņā ar nelegālo imigrāciju un sadarbību ārējo robežu pārvaldībā.

Iesniedzējs: ārlietu ministra p.i. A. Ronis

Vīza: valsts sekretārs A.Teikmanis

26.06.2012. 10:30

466

Laura Dzelzīte, 67016446

laura.dzelzite@mfa.gov.lv